《屋漏诗》
清代·郑珍

溪上老屋溪树尖，我来经今十年淹。上瓦或破或脱落，大缝小隙天可瞻。

朝光簸榻金琐碎，月色点灶珠圆纤。春雨如麻不断绝，尔来正应花泡占。

始知瓦舍但名耳，转让邻茅坚覆苫。溜如海眼泻通窦，滴似铜壶催晓签。

入室出室踏灰路，戴笿戴盆穿水帘。伊威登础避昏垫，湿鼠出窟摩须髯。

尘桉垢浊谢人洗，米釜羹汤行自添。西间书室素完好，陈籍㞚几供便拈。

不虞一夕出意外，白蟫溺死埋缥缣。咸阳一炬怨秦火，似此宁更将人嫌。

桑土绸缪悔不早，无术得将诸窍阉。承以瓶盘桶罂缶，一器巧使二孔兼。

木皮竹萚亦有用，弥缝其阙通之檐。补苴制漏固穷计，塞流挽倒吾何谦。

妻孥坐对莫类蹙，不荷天慈心更恬。𪘶𪘶齧齧任相责，高明鬼瞰真吾砭。

作者简介：（1806—1864）贵州遵义人，字子尹，号柴翁。道光十七年举人，选荔波县训导。咸丰间告归。同治初补江苏知县，未行而卒。学宗许郑，精通文字音韵之学，熟悉古代宫室冠服制度。有《礼仪私笺》、《轮舆私笺》、《说文新附考》、《巢经巢经说》、《巢经巢集》等。